b'\n_START_ARTICLE_\nPikado\n_START_PARAGRAPH_\nPikado je igra i \xc5\xa1portska disciplina u kojoj jedan ili vi\xc5\xa1e natjecatelja bacaju iz ruke male strjelice na okruglu metu koja je podijeljena na dijelove, u kojem svaki dio nosi odre\xc4\x91en broj bodova._NEWLINE_Pikado je igra za razonodu, ali i profesionalni \xc5\xa1port. Najbolji pikado igra\xc4\x8d svih vremena je Phil Taylor sa 16 titula svjetskog prvaka.\n_START_SECTION_\nMeta\n_START_PARAGRAPH_\nStandardna meta promjera 45,1 cm\xc2\xa0 nalazi se na udaljenosti 2,37 m od natjecatelja i obje\xc5\xa1ena je na zid ili neki drugi oslonac na visini 1,73 m (od poda do centra mete). Dijagonala od linije bacanja do centra mete je du\xc5\xbeine 2,934 m._NEWLINE_Podloga je ranije izra\xc4\x91ivana od drveta oblo\xc5\xbeenog mje\xc5\xa1avinom mljevenog pluta i o\xc5\xa1tre dlake, dok se danas naj\xc4\x8de\xc5\xa1\xc4\x87e prave od sisala, ili od pre\xc5\xa1anog papira kod jeftinijih plo\xc4\x8da._NEWLINE_Meta ima "satni uzorak", tj. podijeljena je na radijalne segmente, ozna\xc4\x8dene brojevima od 1 do 20. Visoki i niski brojevi se prepli\xc4\x87u, da bi se smanjila mogu\xc4\x87nost "sretnih pogodaka". U centru se nalaze segmenti Bull koji vrijedi 25 i Bull\'s Eye koji vrijedi 50 bodova.\n_START_SECTION_\nStrelice\n_START_PARAGRAPH_\nStrelica se sastoji od tijela, koje na jednom kraju ima za\xc5\xa1iljeni \xc4\x8deli\xc4\x8dni vrh, a na drugom kraju pero. Pero slu\xc5\xbei za aerodinami\xc4\x8dku stabilizaciju leta strelice. Pri bacanju igra\xc4\x8d, zbog stabilnosti leta, strelici dodaje rotaciju po uzdu\xc5\xbenoj osi.\n_START_SECTION_\nIgra\n_START_PARAGRAPH_\nIgra\xc4\x8di naizmeni\xc4\x8dno bacaju po tri strelice (jednu po jednu) u plo\xc4\x8du. Zbrajaju se brojevi pogo\xc4\x91enih polja. Cilj igre je da igra\xc4\x8di od dogovorenog broja (301 ili 501) dovedu svoj rezultat na nulu. Naj\xc4\x8de\xc5\xa1\xc4\x87e se igra uz uvjet da zavr\xc5\xa1no bacanje mora biti "duplo" ili centar (Bull\'s Eye). Ako zbroj u zadnjem bacanju prema\xc5\xa1uje potreban broj za svo\xc4\x91enje na nulu, to se bacanje poni\xc5\xa1tava._NEWLINE_Igra\xc4\x8di ne smiju nagaziti na liniju bacanja, ali se mogu tijelom nagnuti i prije\xc4\x87i rukom preko nje._NEWLINE_Pored navedene, postoji vi\xc5\xa1e drugih ina\xc4\x8dica igre (manja plo\xc4\x8da; manji broj segmenata, ozna\xc4\x8denih s 5, 10, 15 i 20; drugi dogovoreni broj bodova, npr. 701, 901 ili 1001; ameri\xc4\x8dka ina\xc4\x8dica s druga\xc4\x8dijom plo\xc4\x8dom i bodovanjem...)_NEWLINE_U novije vrijeme sve vi\xc5\xa1e se igra elektronski pikado, kod koga su strelice s plasti\xc4\x8dnim vrhom (soft-darts), a bodovi igra\xc4\x8da se automatski zbrajaju. Pravila Hrvatskog pikado saveza temelje se na elektronskom pikadu.'